b'\n_START_ARTICLE_\nKhao Lak\n_START_PARAGRAPH_\nKhao Lak (thaiksi \xe0\xb9\x80\xe0\xb8\x82\xe0\xb8\xb2\xe0\xb8\xab\xe0\xb8\xa5\xe0\xb8\xb1\xe0\xb8\x81) on rantalomakeskus Thaimaassa noin 100 km pohjoiseen Phuketista, Phang Ngan provinssissa.  Khao Lakissa on kilometrien pituisia rantoja, joissa on paljon mahdollisuuksia laitesukellukseen._NEWLINE_Alueen paikallinen talous perustuu nyky\xc3\xa4\xc3\xa4n turistihotelleihin, paikallisiin kauppoihin ja ravintoloihin sek\xc3\xa4 sukellusyrityksiin. L\xc3\xa4hiymp\xc3\xa4rist\xc3\xb6ss\xc3\xa4 on perinteist\xc3\xa4 kumin ja palmu\xc3\xb6ljyn tuotantoa sek\xc3\xa4 maanviljely\xc3\xa4.  _NEWLINE_26. joulukuuta 2004 Intian valtameren maanj\xc3\xa4ristyksess\xc3\xa4 syntyneet tsunamit iskiv\xc3\xa4t Thaimaassa voimakkaimmin Khao Lakiin. Kuolleiden joukossa oli muiden muassa suomalainen laulaja ja muusikko Aki Sirkesalo. Khao Lakissa my\xc3\xb6s tuolloin lomaillut Sauli Niinist\xc3\xb6, josta sittemmin tuli Suomen tasavallan presidentti,  sen sijaan selviytyi hengiss\xc3\xa4.'